Der skæres sild til søløverne, og der skovles elefantlorte. Dyrepasser-jobbet er populært, og her i efterårsferien kan havens yngste gæster få et indblik i, hvad det egentlig går ud på. Og det er nok mere hårdt arbejde, end de fleste tror. - Det er populært at være dyrepasser, men det meste af en dyrepassers tid går med at gøre rent ved dyrene, siger formidler i Aalborg Zoo Rikke Kruse Nielsen. Og i elefanterne ude-anlæg er der nok at rive i. Børnene kører læssevis af efterladenskaber væk. -      Pyh, det er hårdt, lyder det fra Kristoffer Høj. -      Det er ulækkert, supplerer Amalie Fibæk. Dyrepasserne gør meget ud af at aktivere dyrene. De skal arbejde for føden, og derfor putter dyrepasserne elefantfoder ind i en stor bold med huller, som det kan rulles ud af. Sildene til søløverne bliver frosset ind i en isklump. Og at se dyrene kaste sig over foderet er alt besværet værd. Man kan være dyrepasser for en dag hele ugen.

Opsummering:
I Aalborg Zoo kan børn i alle aldre prøve at være dyrepasser for en dag. Et dejligt arbejde, men det er ikke kun sjovt.

 